Βασίλης Χαραλαμπόπουλος (καλαθοσφαιριστής)

Επαγγελματικοί σύλλογοι

Γεννήθηκε στο Αιγάλεω στις 6 Ιανουαρίου 1997, γιος του παλαίμαχου μπασκετμπολίστα του Αιγάλεω Α.Ο., Νίκου Χαραλαμπόπουλου. Ξεκίνησε, όπως και ο πατέρας του, να αγωνίζεται στο Αιγάλεω Α.Ο. ενώ τη σαιζόν 2012-2013 πήρε μεταγραφή στον Παναθηναϊκό, σε ηλικία 15 ετών. Το ντεμπούτο του με την ομάδα του Παναθηναϊκού έλαβε χώρα στις 26 Σεπτεμβρίου 2012 σε παιχνίδι εντός έδρας εναντίον του Πανιωνίου για τα προημιτελικά του Κυπέλλου Ελλάδος. 
Το πρώτο παιχνίδι του Χαραλαμπόπουλου στην Ευρωλίγκα ανδρών έλαβε χώρα τη σεζόν 2013-2014, στις 13 Δεκεμβρίου 2013, εναντίον της Lokomotiv Kuban εκτός έδρας, στο οποίο ο Χαραλαμπόπουλος αγωνίστηκε για 1:48 λεπτά.
Στις 25 Ιουλίου 2016 ανακοινώθηκε από την ΚΑΕ Παναθηναϊκός η οκταετής επέκταση του συμβολαίου με τον Χαραλαμπόπουλο, δηλαδή μέχρι το 2024.
Από τον Αύγουστο του 2017 αγωνίζεται στην ομάδα του Π.Α.Ο.Κ. όντας δανεικός από τον Παναθηναϊκό. Τον Σεπτέμβριο της ίδιας χρονιάς υποβλήθηκε σε χειρουργείο για την λαπαροσκοπική αποκατάσταση ηβαλγίας (σύνδρομο κοιλιακών προσαγωγών). Η πρώτη του επίσημη εμφάνιση με τη φανέλα του ΠΑΟΚ έγινε στις 8 Νοεμβρίου του 2017, για την 5η αγωνιστική των ομίλων του Μπάσκετμπολ Τσάμπιονς Λιγκ, με αντίπαλο την Ιμπεροστάρ Τενερίφη, στο PAOK Sports Arena. Αγωνίστηκε για 2'37''.
Στις 20 Αυγούστου 2018 ο Χαραλαμπόπουλος και ο Παναθηναϊκός προχώρησαν σε κοινή συναινέσει λύση του πολυετούς συμβολαίου του. Στις 24 Αυγούστου 2018 ανακοινώθηκε η απόκτησή του από την ομάδα του Λαυρίου υπογράφοντας διετές συμβόλαιο συνεργασίας. Τον Αύγουστο 2019 υπέγραψε τετραετές συμβόλαιο με την ομάδα του Ολυμπιακού Πειραιώς και δόθηκε για μία χρονιά δανεικός στην ομάδα του Ιωνικού Νικαίας.

Εθνική Ελλάδος

Ο Χαραλαμπόπουλος ήταν βασικό μέλος στην Εθνική Ελλάδος Παίδων με την οποία έπαιξε το 2013 στο Ευρωμπάσκετ Παίδων και κατέκτησε το χάλκινο μετάλλιο. Ήταν επίσης βασικό μέλος στην Εθνική Ελλάδος Εφήβων με την οποία έπαιξε το καλοκαίρι του  2015 στο Παγκόσμιο Εφήβων (U-19) που διεξήχθη στο Ηράκλειο και κατέκτησε την τέταρτη θέση. Υπήρξε επίσης βασικό μέλος στην Εθνική Ελλάδος Εφήβων με την οποία έπαιξε το καλοκαίρι του  2015 στο Ευρωπαϊκό Πρωτάθλημα Εφήβων (U-18) που διεξήχθη στον Βόλο και κατέκτησε την πρώτη θέση. 
Στο Ευρωμπάσκετ Εφήβων του 2015 αναδείχθηκε MVP καθώς και μέλος της καλύτερης πεντάδας της διοργάνωσης. Αναδείχθηκε επίσης ως ο καλύτερος φόργουορντ της διοργάνωσης. 
Στις 6 Ιουνίου 2016 επιλέχθηκε στην προετοιμασία της Εθνικής Ελλάδας ενόψει Προολυμπιακού Τουρνουά και την 1 Ιουλίου 2016 οριστικοποιήθηκε η παρουσία του στην τελική δωδεκάδα. Το πρώτο του παιχνίδι με την Εθνική Ανδρών πραγματοποιήθηκε στις 23 Ιουνίου 2016 σε φιλικό αγώνα ενάντια στην Εθνική Τουρκίας στο Ολυμπιακό Κλειστό Γυμναστήριο και ήταν στην αρχική πεντάδα. Πρώτη φορά με την Εθνική Ανδρών σκόραρε σε φιλικό αγώνα ενάντια στην Εθνική Τουρκίας στην Κωνσταντινούπολη, στο 5'15'', διαμορφώνοντας το 5-10, όταν ευστόχησε σε μία ελεύθερη βολή. Το πρώτο του επίσημο παιχνίδι με την Εθνική Ανδρών έλαβε χώρα στις 4 Ιουλίου στο Τορίνο, στο πρώτο παιχνίδι της Εθνικής Ανδρών στο Προολυμπιακό Τουρνουά, εναντίον της Εθνικής Ιράν. Ο Χαραλαμπόπουλος μπήκε για πρώτη φορά στο παιχνίδι 3'50'' πριν τη λήξη του τρίτου δεκαλέπτου και ξανά για δεύτερη φορά στο 3'01'' πριν τη λήξη του τέταρτου δεκαλέπτου.
Μετά το Προολυμπιακό τουρνουά, ο Χαραλαμπόπουλος ενσωματώθηκε στην Εθνική Νέων Ανδρών και πήρε μέρος στο Πανευρωπαϊκό Πρωτάθλημα Β Κατηγορίας που διεξήχθη στη Χαλκίδα από τις 15 μέχρι τις 24 Ιουλίου 2016. Εκεί η Εθνική κατάφερε να τερματίσει τρίτη, εξασφαλίζοντας το τρίτο εισιτήριο για την άνοδο στην Α Κατηγορία. Μετά από ψηφοφορία των 21 προπονητών της διοργάνωσης ο Χαραλαμπόπουλος αναδείχθηκε MVP καθώς και μέλος της καλύτερης πεντάδας της διοργάνωσης με μέσο όρο 16,2 πόντους (με 61,9% στα δίποντα, 39,3% στα τρίποντα, 73,1% στις βολές), 7 ριμπάουντ, 2,6 ασίστ, 2,9 λάθη και 1,4 κλεψίματα ανά 28,7' συμμετοχές.
Τον Ιούνιο του 2017 κλήθηκε στην προετοιμασία της Εθνικής Νέων Ανδρών και στην συνέχεια επιλέχθηκε στην τελική 12άδα για το Πανευρωπαϊκό Πρωτάθλημα Νέων Ανδρών που πραγματοποιήθηκε στην Κρήτη στις 15-23 Ιουλίου. Εκεί η εθνική κατάφερε να τερματίσει πρώτη κατακτώντας το χρυσό μετάλλιο. Ο Χαραλαμπόπουλος ήταν ο αρχηγός της ομάδας για ακόμη μια φορά και αναδείχθηκε MVP και μέλος της καλύτερης πεντάδας του πρωταθλήματος. Στις 16 Αυγούστου 2017, ο Χαραλαμπόπουλος επιλέχθηκε στην προετοιμασία της Εθνικής Ελλάδος Ανδρών για τα Προκριματικά του Παγκοσμίου Κυπέλλου που θα γίνει το 2019 και επιλέχθηκε στην τελική δωδεκάδα.